I diyen ibiggatana ya i diyey pangihipunandah nan ngilin di punnomnomnomandah nihwangan handidan a'ammoddah ateh ad Egypt ya innilan Jesus an nadatngan moy panaynanah tun luta ta mumbangngad i Amana.
Ya nunhiglay pamhod Jesus hinadan kimmulug i hiya.
Ta hidiyen nahdom di nangipatiganah nan ongal an pamhodnan dida.
Ta i diyen mun'ahdom ya na'ubung da Jesus hinadan itudtuduwana ta manganda.
Mu hi Judas Iskariot an hi na' Simon ya impanomnom tuwalin Satanas i hiyay atonan mangipatiliw i Jesus.
Mu innilan Jesus an ongal di abalinana an indat Amanan hiya.
Ya innilanan hi Apu Dios di nalpuwana ta hiya nan hiya boy pumbangngadana.
Indani ya timma'dog ot aanona nan oddah di lubungna ot alana han tuwalya ot iwakohnah gitangna.
Ot ikuyagna nan liting hinan besin ot ulahanay hukin nadan itudtuduwana ot pu'nahanah nan tuwalya.
Mu hidin nipto' i Simon Peter ya alyon Peter di,
Apu Jesus,
on ulaham di huki'?
Ya alyon Jesus di,
Innila' an ad uwani ya aggem innilay a'at tuwen ato'.
Mu udum hi algo ya innilaom.
Ya alyon Peter di,
O mu adi' ahan pohdon an he"ay mun'ulah hi huki'.
Ya alyon mon Jesus di,
Adi'a'e mumpa'ulah ya ma''id ha niyatam i ha''on.
Ot alyon mon Simon Peter di,
Ot at'ehna ya agam mo ta ta'on on hay huki' ya ta'le' ya ulu' ya ulaham.
Ya in'alig Jesus an alyonay,
Nan tagun nagibbuh mon nun'amoh ya adi mahapul bon amhon te ammuna mo nan hukina an nahuhupu' hinan ena dimmanallanan di ma'ulahan.
Ya da'yu'e ya mibilang ayuh malinis an ammuna han oha an adi.
Manu'eh athidiy inalin Jesus ya innilanan waday oha i dida an adi mibilang hi malinis ta hiyay mangipatiliw i hiya.
Ot hidin nagibbuh an inulahanay hukidan namin ot ilubungna mohpeh diyen oddah di lubungna ot mumbangngad hinan inumbunana.
Ot alyonan diday,
On na'awatanyuh naen inat'un da'yu?
Alyonyuy ha''on nan muntudtudu i da'yu ya ha"on di Ap'apuyu.
Ya immannung an athidiy a'at'u.
Mu ta'on on athidi an ha"on di muntudtudun da'yu ya ha"on di Ap'apuyu ya inulaha' di hukiyu.
Ot maphod on atonyuh tuwe an munhin'u'ulah ayuh hukin di hinohha.
Ot hanat hituwen pangat'un da'yuy pangiyunnudanyu.
Ot ibaga' i da'yu an ma"id ha baal hi nabakbaktu mu nan ud baal i hiya.
Ya atbohdi nan hinnagda an e muntuddu an adi mabalin hi nabakbaktu mu nan nannag i hiya.
Ot ad uwani mo an na'awatanyu datuwe ya hanat atonyu damdama ot pa'amlongon da'yu i Apu Dios.